LA BOVULO 



da "Saki" (Hector Hugh Munro, 1870-1916) 


Tradukita da David Weston 


Tom Yorkfield sempre egardabis sua mifratulo, Laurence, per indolenta instinto 
di antipatio, moderita, dum la pasinta yari, a toleranta sentado di apatio. Esis 
nulo tre palpebla por antipatiar il: il esis nur parento, kun qua Tom havis nula 
komuna gusto od intereso, e kun qua, ye la sama tempo, il havis nula okaziono 
por disputado. 


Laurence, frue en la vivo, livabis la farmeyo, e vivis dum plura yari per mikra 
sumo di pekunio legacita ad il da sua matro; por profesiono lu prenabis piktado, 
ed on raportis ke il talamaniere agas pasable bone, irgakaze, por konservar korpo 
ed anmo. II specaligis su per piktar animali, ed il sucesis trovar nombro di 
personi por komprar lua pikturi. Tom perceptis komfortoza sentado di sekura 
supereso, per kontrastar sua situeso a ta di sua mifratulo; Laurence esis piktisto- 
kerlo, nur to e nulo plusa, quankam on forsan povis igar lo semblar plu 
importanta, per nomizar il animalo-piktisto; Tom esis farmisto, ne grandioze, to 
esis vera, ma dum plura generacioni, la familio proprietis la farmeyo qua havis 
bona reputeso pro la bestiaro produktita. Tom agabis maxim bone posible, per la 
poka kapitalo quan il disponis, por mantenar ed augmentar la qualeso di sua 
mikra bestiotrupo, e pri Clover Fairy il produktabis bovulo qua esis ulmaniere 
pasable plu bona kam irga quan lua vicini povis montrar. Lu ne esabus kauzo di 
sensaciono en la judiko-cirklo ye importanta bov-expozo, ma lu esis yuna 

animalo tam vigoroza, bonforma e sana kam irga quan modesta praktikema 
farmisto dezirus posedar. Ye la tavemo King's Head dum merkato-dii on multe 
laudis Clover Fairy, e Yorkfield kustumis deklarar ke il ne cedus lu por cent 
pundi; cent pundi esas multa pekunio en la fako di modesta farmi, e probable 
irgo plu multa kam okadek tentabus il. 

Esis kun specala plezuro ke Tom prenis avantajo di un de la rara viziti di 
Laurence a la farmeyo, por duktar il a la klozeyo ube Clover Fairy mantenis 
solitara pompo - la separita spozulo di pasturala haremo. Tom sentis la rivivigo 
di kelko de sua anciena antipatio di sua mifratulo; la piktisto esis divenanta plu 
langorema pri sua maniero, plu desapte vestizita, e semblis ke il inklinas a donar 
kelke komplezachema nuanco a sua konversado. II nule atencis prosperanta 
plantacajo de terpomi, ma il entuziasmis pri tufo de flav-florifanta herbachi qua 
stacis en angulo proxim pordeyo, quo kelke agacis la posedanto di farmeyo tre 
bone sarklita; pluse, kande il posible esabus decante komplimentoza pri grupo di 
repleta, nigra-vizaja mutonyuni, qui quaze klamis por admirado, il divenis 
eloquenta pri la foliaro-tinti di querko-kopso sur la opozita kolino. Ma il nun esis 
duktata por inspektar la kronizata 
fiereso e glorio di Helsery; irge 
quante il esus rankorema pri sua 
laudi, irge quante tarda e meskina 
pri sua gratuli, il mustis vidar ed 
agnoskar la multa eceli di ta 
timenda animalo. Plura semani 
antee, dum komercala voyajo a 
Taunton, Tom esabis invitata da 
sua mifratulo vizitar studieyo en 
ta urbeto, ube Laurence expozis 
un de sua pikturi, granda vidajo 
reprezentanta bovulo stacanta til la genui en marsho-tereno; ol sendubite esabis 
bona, konceme sua fako, e Laurence semblabis ecesive joyar pri ol; “lo maxim 
bona quon me facis til nun,” il itere dicabis. e Tom jeneroze agnoskabis ke ol 
esas pasable viv-simila. Nun, on intencis montrar a la viro di kolor-materii 
vidajo reala, vivanta modelo di forteso e gracio, kozo festinenda da la okuli, 
pikturo montranta nova posturo ed ago ye irga chanjanta minuto, vice stacanta 

glutinite en un nevarianta posturo inter la quar muri di kadro. Tom desligis 
ferma ligna pordo e duktis aden palio-lita korto. 

“Ka lu esas tranquila?” questionis la piktisto, dum ke yuna bovulo havanta 
lokloza reda felo venis inquestante vers li. 

“Lu esas tempope ludema,” dicis Tom, permisante sua mifratulo questionar su 
ka la idei di la bovulo pri ludado 
apartenas a la naiva infantala fako. 

Laurence komentis indiferente pri la 
aspekto di la animalo, e kelke questionis 
pri lua evo e tala detali; pose il kalme 
direktis la parolo aden altra voyo. 

“Ka tu memoras la pikturo quan me 
montris a tu en Taunton?” il questionis. 

“Yes,” grunis Tom; “blank-vizaja bovulo stacanta en slamo. Me ipsa ne multe 
admiras ta Hereford-tipi; voluminoz-aspektanta brutachi, semblas ne posedar 
multa vivo en li. Esas probabla ke tale on povas plu facile piktar li; nu, ca yuna 
raskalo sempre movas su, ka ne, Fairy?” 

“Me vendis ta pikturo,” dicis Laurence, la nuanco konsiderante tranquila. 

“Ka vera?” dicis Tom; “me certe joyas audar lo: Me esperas ke tu esas plezata 
pri to quon tu obtenis po ol.” 

“Me obtenis triacent pundi po ol,” dicis Laurence. 

Tom turnis su vers il, lente augmentante redesko di iraco en sua vizajo. 
Triacent pundi! Ye la maxim oportuna merkatala situi quin il povis imaginar, lua 
prizata Clover Fairy apene produktus cent, e malgre to yen hike peco de 
vernisizita piktotelo, farbizita da lua mifratulo, vendata po tri foyi di ta sumo. 
Esis kruela insulto qua efikis tante plu forte pro ke lo emfazis la triumfo di la 
komplezachema, su-kontenta Laurence. La yuna farmisto intencabis kelke pikar 
la vanitato di sua parento per montrar la juvelo di sua posedaji, e nun la afero 
esis inversigita, ed on igis lua valorigita bestio aspektar chipa e senimporta 

kompare a la preco pagata po nura pikturo. Esis tante abomininde desyusta; la 
pikturo nultempe esis plu multa kam habila peco de kontrafaktita vivo, dum ke 
Clover Fairy esis la autentika kozo, rejulo en sua mikra mondo, personeso en la 
ruro. Mem pos lua morto lu ankore esus personeso; lua decendantaro pasturus en 
la valo-prati e kolino-pastureyi, li okupus stablofako e boveyo e lakterio, lia 
bona reda furo makuletizus la peizajo ed amasigus en la merkato; viri remarkus 
bovyunino promisanta o yuna bovulo bone formacita, e dicus: “Ha, ta venas de 
la lineo di la bona Clover Fairy.” Dum omna ta tempo la pikturo pendus, senviva 
e ne-chanjanta, sub sua polvo e vemiso, posedajo qua cesis signifikar irgo se on 
decidis turnar ol, la facio vers la muro. Ta pensi iracoze persequis su tra la mento 
di Tom Yorkfield, ma il ne povis expresar oli en vorti. Kande il vortizis sua 
emoco, il bruske e severe prizentis la afero. 

“Forsan mento-febla foli prizus forjetar triacent pundi po peco di farbizuro; 
me ne povas dicar ke me envidias li pro lia gusto. Me prefere havus la autentika 
kozo, kam pikturo di ol.” 

II inklinis la kapo vers la yuna bovulo, qua altemante kontemplis li, la kapo 
erekta, ed abasis la korni, kun mi-ludema, mi-tolerema sukuso di la kapo. 

Laurence ridis, la rido esante di iritanta, indulgema amuzado. 

“Me pensas ke la kompranto di mea peco di farbizuro, quale tu nomizas ol, ne 
bezonas esar trublata pri forjetir sua pekunio. Dum ke me divenos plu multe 
reputata e konocata, la valoro di mea pikturi augmentos. Ta partikulara exemplo 
probable produktos quaracent en vendo-chambro pos kin o sis yari; pikturi ne 
esas mala kolokaji se on savas suficante multo por selektar la verki di apta homi. 
Or, tu ne povas dicar ke tua kara bovulo divenos tante plu valoroza, dum quante 
plu multa tempo tu posedos lu; li juos sua mikra tempo, e pose, se tu duros 
posedar lu, lu reduktesos a la preco di kelka moneto-peci po hufi e felo, jus ye ta 
tempo, forsan, kande mea bovulo esos komprata po granda sumo por ula 
importanta pikturo-galerio.” 

Lo esis tro multo. La unigita trupi di vereso e maldicenso ed insulto tro multe 
strenis la povo di represi di Tom Yorkfield. En la dextra manuo il tenis utila 
querka bastono, per la sinistra il esforcis sizar la laxa kolumo di la kanario- 

kolorizita silka kamizo di Laurence. Laurence ne esis kombatema homo; la timo 
di korpala violento desequelibrigis il tam komplete kam neguvemebla indigno 
desequilibrigis Tom, e do eventis ke Clover Fairy regalesis per la senprecedenta 
vido di homo kuranta rapide e kriachante trans la klozeyo, quale la hanino qua 
persistis establisar nesteyo en la manjo-trogo. En la sequanta amasigita felica 
instanto, la bovulo esis esforcanta lansar Laurence super sua sinistra shultro, 
pikar il en la kosti dum ke il ankore esis en la aero, e pozar genuo sur il kande il 
atingis la sulo. Nur la vigorozo interveno di Tom persuadis lu abandonar la lasta 
detalo di la programo. 


Tom devote e senrankore flegis 
sua mifratulo a kompleta rekupero 
de lua vunduri, qui konsistis ek 
nulo plu serioza kam luxacita 
shultro, un o du mptita kosti, e 
kelka nervala prostraco. Funde, 
segun la mento di la yuna 
farmisto, esis nula plusa okaziono 
por rankoro; forsan la bovulo di 
Laurence produktus triacent, o sisacent, ed esus admirata da mili en granda 
piktum-galerio, ma lu nultempe lansus homo super sua shultro e pikus il en la 
kosti ante ke il falus adsur la altra latero. To esis la notenda prodajo di Clover 
Fairy, quon on nultempe povus forprenar de lu. 



Laurence duras esar populara kom animalo-piktisto, ma lua temi esas kateti e 
cervyuni o mutonyuneti - nultempe bovuli. 


FINO 

